Jhb-burgemeester praat ná mosieHerman Mashaba (Foto: Facebook) Herman Mashaba, burgemeester van Johannesburg, en speaker Vasco da Gama het Donderdag die mosies van wantroue teen hulle oorleef. Die ANC het Woensdag aangedui die party gaan poog om nóg ŉ mosie van wantroue teen Mashaba en Da Gama in te stel, al het die party nie die vereiste getal raadslede om sy mosie van wantroue te steun nie. In September het die party se poging misluk om die mosie met ŉ geheime stemming te laat geskied. Mashaba, ŉ DA-raadslid, het in Augustus verlede jaar die stad se burgemeester geword nadat die DA ŉ koalisie-ooreenkoms met kleiner partye aangegaan het om die ANC-beheerde raad ná die munisipale verkiesings te onttroon. Mashaba is sedertdien op ŉ missie om korrupsie en misdaad in die stad uit te wis. Hy het nie gehuiwer om bedenklike senior amptenare uit sleutelposte te verwyder of om sommige kontrakte wat deur die stad se vorige administrasie aangegaan is, te hersien nie. Mashaba het Donderdagaand in ŉ verklaring die geleentheid verwelkom om dit te boekstaaf dat die DA-beheerde koalisie-administrasie “die korrupte gemors wat die ANC nagelaat het”, skoonmaak. “Vandag [Donderdag] se mosie deur die ANC was niks meer as ŉ desperate poging om weer beheer oor die stad se geldkoffers te kry nie om aan te hou met die korrupsie waarin dié party tot dusver geseëvier het,” het hy gesê. “As gevolg van die ANC se onbeskaamde korrupte beheer, het die multi-party-regering korrupsie en bedrog van meer as R16,2 miljard ontbloot.” Mashaba het gesê die ANC se verlies was ŉ oorwinning vir die hardwerkende staatsamptenare in Johannesburg. Hy het al die partye in die koalisie vir hul ondersteuning bedank en gesê die ANC moet “vrede maak” met die feit dat die mense van Johannesburg vir ŉ multi-party-regering gestem het.